Source: https://poradna.finance.sk/pravne-poradenstvo/1939-vyhlasenie-za-mrtveho/
Timestamp: 2020-08-11 16:38:30+00:00
Document Index: 6834347

Matched Legal Cases: ['súd ', 'súd ', 'súd ', 'Súd ', 'súd ', 'súd ', 'súd ', 'súd ', 'súd ', 'súd ']

Vyhlásenie za mŕtveho - Finance.sk
Otázka: 30.06.2011 11:32
Dobrý deň,náš otec sa stratil pred vyše pol rokom a nemáme o ňom žiadne správy. Polícia ho eviduje ako nezvestného a naďalej po ňom pátra, avšak bez akejkoľvek stopy. Naša rodina si je stopercentne istá, že nikam svojvoľne neodišiel. Predpokladáme, že sa stal obeťou trestného činu. Vyhľadali sme právnika, ktorý nám povedal, že podať žiadosť o vyhlásenie za mŕtveho na súd je ešte predčasné. Je nejaká lehota, kedy to môžme dať na súd? Od akého dátumu ho súd vyhlási za mŕtveho? Odo dňa kedy sa stratil alebo odo dňa kedy o tom rozhodne súd? Otca na základe jeho nezvestnosti prepustili zo zamestnania, ale zo sociálnej poisťovne mu poskytujú invalidný dôchodok, ktorý mu chodí na bankový účet. Ako to riešiť voči sociálnej poisťovni? Ďakujeme za odpoveď
Odpoveď: Odpovedal(a): Redakcia , 01.07.2011 09:03
Návrh na vyhlásenie za mŕtveho môže podať, kto má na veci právny záujem, teda aj Vy ako rodinní príslušníci. Ak súd uzná, že podľa údajov návrhu tu sú podmienky pre vyhlásenie nezvestného za mŕtveho, ustanoví nezvestnému opatrovníka. Súd vyhláškou alebo iným vhodným spôsobom vyzve nezvestného, aby sa do jedného roka prihlásil, a každého, kto o ňom vie, aby o ňom podal v tej istej lehote zprávu súdu alebo opatrovníkovi, prípadne zástupcovi nezvestného, uvedenému vo vyhláške. Zároveň súd vykoná všetky potrebné vyšetrenia o nezvestnom. Vo vyhláške súd uvedie podstatné okolnosti prípadu a oznámi, že po uplynutí lehoty uvedenej vo vyhláške rozhodne o vyhlásení za mŕtveho, ak sa nezvestný neprihlási alebo ak nedôjde správa o tom, že je nažive. Lehotu určí súd na jeden rok od uverejnenia vyhlášky. Vo vyhláške treba uviesť deň, kedy sa lehota končí. Po uplynutí lehoty určenej vo vyhláške vydá súd rozsudok o vyhlásení za mŕtveho. Uvedie v ňom deň, ktorý platí za deň smrti nezvestného, prípadne deň, ktorý nezvestný neprežil. Ak súd zistí, že ten, kto bol vyhlásený za mŕtveho, je nažive alebo žil v deň, od ktorého dosiaľ neuplynul čas primeraný na to, aby nezvestný mohol byť vyhlásený za mŕtveho, zruší svoje rozhodnutie o vyhlásení za mŕtveho. Ak je isté, že občan zomrel, ale jeho smrť nemožno preukázať ustanoveným spôsobom, súd vydá rozhodnutie, ktorým vyhlási občana za mŕtveho. Voči Sociálnej poisťovni zatial nemusíte robiť nič, pretože Váš otec sa stále považuje za živého. JUDr. Milan Ficek, Advokátska kancelária BRATISLAVA